b'\n_START_ARTICLE_\nVeteran-VM i skihopping og kombinert\n_START_PARAGRAPH_\nVeteranverdensmesterskapet i skihopping og kombinert har blitt arrangert \xc3\xa5rlig siden 1990 av foreningen International Masters Championships (IMC), som ble stiftet i 1989. Mesterskapet er \xc3\xa5pent for alle ut\xc3\xb8vere som har fylt 30 \xc3\xa5r (menn) eller 25 \xc3\xa5r (kvinner) og som er medlem av enten IMC eller et nasjonalt skiforbund._NEWLINE_For spesielt hopp omfatter mesterskapet hopping i bakker av forskjellig st\xc3\xb8rrelse (vanligvis tre bakker, den st\xc3\xb8rste ca. K90), individuelt og lagkonkurranse. I kombinert konkurreres det i hoppbakker st\xc3\xb8rrelse ca. K60 og K40, normaldistanse, sprint og lagkonkurranse. Kombinert langrenn avvikles etter Gunder-metoden eller ved klassevis fellesstart._NEWLINE_Det konkurreres i aldersklasser med fem \xc3\xa5rs intervaller, eksempelvis Menn 40-44 \xc3\xa5r, 45-49 \xc3\xa5r osv., samt en begrenset gjesteklasse for hoppere i alderen 25-29 \xc3\xa5r (menn). I de f\xc3\xb8rste mesterskapene kunne deltakerne melde seg p\xc3\xa5 i s\xc3\xa5 mange bakker de \xc3\xb8nsket; i dag (pr. 2010) kan en hopper delta i maksimalt to bakker samt lagkonkurranse.\n_START_SECTION_\nDeltakere\n_START_PARAGRAPH_\nMesterskapet har v\xc3\xa6rt dominert av deltakere fra Norge, Finland og Russland. Til og med 2009 hadde deltakere fra disse landene vunnet henholdsvis 132, 87 og 67 av 420 registrerte medaljer. Siden 2000 har det v\xc3\xa6rt en sterk \xc3\xb8kning i antall deltakere fra landene i Mellom-Europa. Deltakere fra til sammen 22 land har v\xc3\xa6rt med i veteran-VM: Australia, Canada, Estland, Finland, Frankrike, Italia, Kasakhstan, Latvia, Norge, Polen, Russland, Slovakia, Slovenia, Storbritannia, Sveits, Sverige, Tsjekkia, Tyskland, Ukraina, Ungarn, USA, \xc3\x98sterrike._NEWLINE_De fleste av deltakerne i veteran-VM har ikke v\xc3\xa6rt i verdenstoppen som seniorhoppere/-l\xc3\xb8pere. Enkelte deltakere med bakgrunn fra verdenscupen eller nasjonal toppklasse har imidlertid v\xc3\xa6rt med. Blant disse er S\xc5\x82awomir Kardas (Canada), Uno Kajak (Estland), Jussi Hautam\xc3\xa4ki, Pasi Huttunen, Juha Lappalainen, Anssi Nieminen, Matti Nyk\xc3\xa4nen (Finland), Giancarlo Adami, Marco Beltrame, Simone Pinzani (Italia), Gjert Andersen, Hallstein B\xc3\xb8gseth, Ole Gunnar Fidjest\xc3\xb8l, Ronald Jensen, Willy Johansen, Trond J\xc3\xb8ran Pedersen, Roger Ruud, Tom Sandberg, Geir Atle W\xc3\xb8ien (Norge), Bart\xc5\x82omiej G\xc4\x85sienica Sieczka, Wojciech Tajner (Polen), Vladimir Frolov, Leonid Komarov, Sergej Soldatov, Sergej Tsjervjakov, Vadim Zakharov (Russland), Jozef H\xc3\xbdsek (Slovakia), James Lambert (Storbritannia), G\xc3\xa9rard Balanche, Bruno Reuteler (Sveits), Kurt Elim\xc3\xa4, Lennart Elim\xc3\xa4, Tomas Jernkrook, Seppo Toivonen (Sverige), David Jirotka, Tom\xc3\xa1\xc5\xa1 Raszka (Tsjekkia), Joachim Petzold (Tyskland), Valerij Savin (Ukraina), P\xc3\xa9ter Tuczai (Ungarn), Alexander Diess, Harald Diess, Andreas Goldberger, Alfred Groyer, Martin Koch, Werner Rathmayr, Andreas Widh\xc3\xb6lzl (\xc3\x98sterrike)._NEWLINE_Den eldste deltakeren i mesterskapet er Olai Lie (Norge), som var fylt 90 \xc3\xa5r da han deltok i veteran-VM i Zakopane i 2003. Sindre Helland (Norge) har deltatt i alle de 22 mesterskapene til og med 2011.'